Kaasettekandega esinenud Trivimi Velliste andis ülevaate Eesti Komitee aktiivsetest välissuhetest. Valitsuse tegevusest andsid aru välisminister Lennart Meri ja valitsusjuht Edgar Savisaar. Lennart Meri rõhutas kokkuleppe ja koostõõ tähtsust, kuid Edgar Savisaare esinemine välistas igasuguse edaspidise funktsioonide jaotuse: "Meid ei valitud Ülemnõukogusse selleks, et me võimu ära annaksime, täpselt samuti nagu Eesti Kongressi saadikuid ei valitud selleks, et neist saaks alternatiivvõim". Edgar Savisaar kutsus kongressi üles arvestama tegelikkusega, kus inimesed olevat poliitikast väsinud ning neid huvitavat pigem majanduslik heaolu. Savisaare kõne tekitas saalis suured pinged. Järgnenud arvukates sõnavõttudes arutati põhiliselt küsimust, kas Eesti Kongress peaks muutuma sisuliselt alternatiivvõimuks ning kas Eesti Komiteele anda õigus võtta vastu seadusi või mitte. Eelnõu, mis pooldas Eesti Komitee muutmist seadusandlikuks koguks kandis pealkirja "Eesti Kongressi otsus üleminekuaja valitsemise korra alustest". Pärast pingelist arutelu, mille käigus Rahvarinde saadikud võtsid sõna eelnõu vastu, hääletas otsuse poolt 293, vastu 31, erapooletuid 18. Seepeale lahkus Rahvarinde saadikuid esindanud Rein Järlik protesti märgiks kongressi juhataja kohalt. Eesti Kongresskohustas ja volitas Eesti Komiteed "välja tõõtada ja kehtestada ajutisi seadusi, mis on hädatarvilikud Eestis põhiseadusliku riigivõimu taastamiseks EV õigusliku järjepidevuse alusel".